I København skal der spares 80 millioner på det sociale område. Som beskrevet i mandagens Information betyder det, at SIND’s gratis og anonyme psykologiske rådgivning er lukningstruet.

Det har fået tidligere statsminister Poul Nyrup Rasmussen, der er ambassadør for SIND og stifter af og protektor for Det Sociale Netværk, til at sende et åbent brev til Københavns overborgmester, Frank Jensen. Brevet er skrevet sammen med SIND’s landsformand, Knud Christensen.

SIND’s rådgivningstilbud henvender sig særligt til mennesker, der har brug for støtte efter at være blevet sluppet af psykiatrien, og som ikke oplever at kunne få hjælp andre steder.

Ifølge Poul Nyrup Rasmussen er der mange menneskelige og økonomiske gevinster at hente ved at forebygge, at psykisk sårbare får det værre. For når det først sker, så går det kun én vej, og det er den forkerte. Og når vi sparer på tilbud til psykisk sårbare, så lukker vi øjnene for kendt viden om, hvad der virker:

»Det er at lukke øjnene for det, vi ved. Vi ved, at den tidlige forebyggende indsats for at hjælpe psykisk sårbare mennesker tilbage på sporet er nøglen i fremtidens indsats,« siger han til Information og uddyber:

»Hvis denne her gruppe får at vide, at døren bliver lukket, så er der kun tilbage at vente på, at man får det dårligere. Og så lander man på regionernes åbne og lukkede afdelinger. Så er svingdørsmekanismen i gang og nedturen for alvor forstærket,« siger han.

I brevet til overborgmesteren udtrykker Poul Nyrup Rasmussen og Knud Christensen bekymring over spareforslagene, der blandt andet lægger op til at tage 1,2 millioner fra SIND København, hvilket vil betyde, at den gratis psykologiske rådgivning vil lukke.

»Det vil vi gerne advare mod,« skriver de.

For derved vil vi som samfund »endnu en gang« opleve, at man fratager udsatte borgere en støtte, der betyder, at de samme borgere dukker op et andet sted i det offentlige system. Og det ærgrer Poul Nyrup Rasmussen.

»Det ærgrer mig, at Socialforvaltningen ikke indser, at uanset om man ser det fra borgernes synsvinkel, eller om man ser det fra samfundets synsvinkel, så peger alle pile i den samme retning: Det er den rigtige måde at hjælpe folk på. Og det er en forbandet dårlig politik at stryge tilbud som disse. For de her mennesker forsvinder jo ikke,« siger han.

»Kommunen kan ikke regne med, at regionerne så bare klarer regningen. Nej, for de kommer jo tilbage til kommunen igen. Og i en mere udsat position end før,« siger han.

»Det er dårligt købmandsskab og en forbandet dårlig måde at spare på.«

Den tidligere statsminister peger på, at samfundsøkonomien lige nu er god. Derfor burde de marginale omkostninger til sindslidende mennesker ikke være noget problem, mener han. Og der er vel at mærke tale om omkostninger, som i »menneskelig forrentning« giver »en kæmpe genvinst«.

I 2009 stiftede Poul Nyrup Rasmussen foreningen Det Sociale Netværk, der har til formål at fjerne fordomme og nedbryde tabuer i forbindelse med psykisk sårbarhed. Siden da har han gang på gang sat psykisk sårbarhed på dagsordenen.

– Hvad kan tilbud som det, SIND har?

»Først og fremmest giver det håb. Håb om, at tingene kan blive bedre, og at man kan få et bedre liv uden så meget angst og uden så meget drift mod, at det bliver dårligere og dårligere. At der kommer lyspunkter. At der er psykologer og frivillige fra civilsamfundet, der skaber et fundament, som håbet kan gro i,« siger Poul Nyrup Rasmussen.

»Men hvis døren bliver lukket nu, så fortæller vi de mest sårbare i samfundet: Ved du hvad, I kan passe jer selv. Vi har ikke mere at gøre for jer. I må få en diagnose, og i øvrigt kan vi ikke hjælpe jer. Det er det værste, et menneske kan få at vide. Og det sker jo mange steder i verden. Men det burde ikke ske i velfærdsstaten Danmark. Det burde det bare ikke.«

– Hvad er det et udtryk for politisk, at man prioriterer på denne her måde?

»Jeg vil helst tro, at alt den viden, som vi har om, hvad der virker, endnu ikke er nået ind i Københavns Rådhus’ hjertekammer. Derfor vil min appel til kommunens politikere være: Giv os lige en chance for at komme ind til jer og fortælle, at det virker. For det ved vi, at det gør,« siger han.

Socialforvaltningen i København har fremlagt mulige besparelser for samlet set 100 mio. kr., fordi socialudvalget skal spare 1,2 procent, hvilket svarer til omkring 80 mio. kr. Blandt de mulige besparelser er de 1,2 millioner kr., som SIND modtager årligt fra kommunen. Den endelige beslutning om, hvor pengene skal tages, bliver truffet på et møde den 25. april.

– Men når man nu skal spare, hvorfor skal pengene så ikke tages her?

»Fordi det er den mest udsatte gruppe, du kan komme i tanke om. Og fordi det er den gruppe, der falder længst ned. De ryger mest ud over kanten. Lige præcis de psykisk sårbare er dem, der ikke kan vente til en anden gang, til det bliver bedre, eller solen står op igen.«

Socialborgmester Mia Nygaard (R) skriver i en mail til Information: »Jeg er enig med Poul Nyrup. Det ærgrer også mig, hvis vi skal lukke denne type tilbud. Vi gør alt for at finde pengene. Vi skal imidlertid spare godt 80 millioner, så desværre kommer det jo til at gå ud over nogen.«